Kruispunt 19 Februarie 2017
Ons sit Sondag die preekreeks oor die Tempel en die Kerk se roeping in God se wêreld voort, met die tema Is Eden verlore...? en ondersoek ons roeping as beelddraers van God.
09:00 - Erediens met tema: Is Eden verlore...? word gelei deur dr Jurie Schoeman
Teksvers: Gen 28:11-22
10:30 - Gemeenteraadvergadering
Sondag 26 Februarie om 09:00 - Kom loof en prys die Here by Aasvoëlkop se spesiale aanbiddingsdiens . Kom rus in Sy teenwoordigheid, sing tot Sy eer en laat Sy Woord jou voed.
Lid tot lid
'n AVK-lid, wat in 2016 Matriek geskryf het, gee raad aan mede-Matrieks.
Jou matriekjaar is waarskynlik die mees uitdagende jaar wat jy tot op hede beleef het. Die druk is hoog, die werk is baie, die slaap is min en dit voel totaal en al oorweldigend. Maar die banale gejaag van matriek is nie waarom ek hierdie brief skryf nie.
Jy staan op die drumpel van die regte wêreld, wat jy binnekort gaan betree. Daarom skryf ek vir jou, want daar is 'n paar dinge wat ek graag met jou wil deel.
Die eerste ding wat jy moet besef, is nie 'n aangename les om te leer nie. Die wêreld is hard, en die mens is meestal genadeloos. Maar dit is nooit 'n verskoning om self te verhard nie.
Mense gaan selde regtig verstaan hoe jou kop werk, en nog minder so sal hulle verstaan wat in jou hart aangaan. Moet nie dit van hulle verwag nie. Dit is geweldig frustrerend en onbeskryflik eensaam om "anders" te wees, maar moet nooit poog om dit wat jou as mens definieer te verander om jou portuurgroep, familie of gesagsfigure tevrede te stel nie. Wees ook bitter versigtig dat jy nooit iemand laat voel asof dit nodig is vir hulle om hulself te verander nie.
Ons leef in 'n wêreld wat toenemend op wetenskap en logika vir verklarings en ontdekkings staat maak. Hierdie groeiende kultuur het die geneigdheid om alle vorme van geloof af te kraak en te bevraagteken. Ek gaan onder geen omstandighede vir jou sê om nie na hulle te luister nie, maar ek wil jou egter herinner om bewus te wees van die invloed wat hulle op jou opinies mag hê. Hoor wat hulle sê, tob daaroor, praat met iemand en worstel daarmee. Verbreed jou perspektief, want dit verryk jou as mens sowel as jou siening van jou geloof en jou God. Moet net nooit toelaat dat die gedruis van ander se stemme jou eie opinie oordonder nie.
Dit is ook heeltemal normaal as jou opinie nie noodwendig konvensioneel is nie. Jy mag vir jouself dink. Jy hoef nie net 'n dogma te aanvaar en op te vreet nie. Ek glo in God, in Christus, en die Gees. Ek glo in die liefde wat Hy vir ons het. Maar daar is beginsels in die geskrifte wat teen my morele beginsels gaan. Ek mag besluit om daardie beginsels te verwerp, sonder dat ek Christenskap verwerp. Hierdie is vir my 'n belangrike konsep, maar sommige beskou dit as selektief gelowig, of draadsit. Hulle is geregtig op hulle eie opinies, en ek op myne.
God se liefde diskrimineer nie. Dit verkleineer nie. Dit is die beste wat ons kan doen om hierdie liefde te probeer inneem, en aan ander uit te straal. Dit klink vreeslik cliché, ek weet. Maar jy sal verstom wees oor hoeveel vreugde daar te vinde is in die deel van God se liefde. Ek kan nie poog om hierdie vervulling aan jou te verduidelik nie, omdat ek weet ek kan eenvoudig nie, en ek wil ook regtig nie 'n ideologie op jou afsmeer nie. Ek wil hê jy moet dit eerstehands ervaar.
Dit is bitter moeilik om te midde van die chaos en wreedheid van die wêreld God se teenwoordigheid te voel. Ek het nie raad oor hoe jy dit kan benader nie. Ek voel Hom by my wanneer die wind deur die bome woed, wanneer 'n vlinder verby vlieg, en wanneer tevredenheid in my gemoed tuisraak. Ek voel Hom nie altyd by my nie, en ek sal jok as ek sê dat ek nooit in Hom twyfel nie. Maar daar is oomblikke wat ek iets so perfek ervaar dat ek eenvoudig nie sy bestaan en betrokkenheid in my lewe kan ontken nie. En dit is juis daardie oomblikke wat my deur die twyfel dra.
Ek weet nie of enige hiervan van toepassing is op wat jy huidiglik van die lewe beleef nie. Dit is bloot dinge wat ek deur lank te sukkel begin besef het. Dit wat ek dink ek weet, kan dalk heeltemal verkeerd wees. Ek hou nie voor dat ek meer verstaan as jy nie. Ek hoop egter dat jy weet dat 18 'n ongemaklike ouderdom is, waarop niemand eintlik weet wie hulle is, of waarheen hulle gaan nie, en jy moet nie bang wees nie. Jy moet nie te veel bekommer nie, al voel jy hoe oorweldig, al het jy hoe seer. Dinge het maar 'n manier om hulself uit te werk. Ek voel veilig wanneer ek met God praat oor dit wat my beproef. Hy gaan nie noodwendig my omstandighede verander nie, maar dit bly tog gerustellend om my swaarkry met Hom te deel.
Ek dink wat ek probeer sê is: Hou jou kop hoog. Kyk die lewe stip in die oë, en wéét dat daar niemand is wat kan doen wat jy doen nie. Waardeer jouself, en dit waarmee God jou geseën het. Dit is nie altyd maklik om te glo nie, en dit gaan nie makliker word nie. Vat dinge soos dit kom, jy kan niks meer as dit doen nie. Moet net nooit moed opgee nie.
Sarah Sadie is oorlede - Roudiens Vrydag 17 Feb by Montgomery Haven
Nellie Rademan - in hospitaal
Bybelskool – The Racing Standstill – Ulrike Pretorius Maandag 20/02/2017 om 19:00 en Woensdag 22/02/2017 om 09:00. Vrywillige inskrywingsfooi R100 pp. Kontak die kerkkantoor 011 782 5231.
Diensgroep Omgee/Gasvryheid vergadering: Dinsdag 21 Februarie van 18:30 – 20:00. Ons deel lief en leed, praat oor die jaar se program en raak betrokke. Enigiemand welkom. Nooi ook asb nuwe lede